# Recueil général et complet des fabliaux des 13e et 14e siècles/III
### III DU VAIR PALEFROI.

1 Por remembrer et por retrère Les biens c’on puet de fame trère Et la douçor et la franchise, Est iceste œuvre en escrit mise ; 5Quar l’en doit bien ramentevoir Les biens c’on i puet parcevoir. Trop sui dolenz et molt m’en poise Que toz li mons nes loe et proise Au fuer qu’eles estre déussent ; 10Ha ! Diex, s’eles les cuers éussent Entiers et sains, verais et fors, Ne fust el mont si granz tresors. C’est granz domages et granz dels Quant eles ne se gardent miex : 15A poi d’aoite sont changies Et tost muées et plessies. Lor cuer samblent cochet au vent ; Quar avenir voit-on souvent
Qu’en poi d’eure sont leur corages
20Muez plus tost que li orages. ﻿Puis qu’en semonsse m’a l’en mis
De ce dont me sui entremis, Jà ne lerai por les cuivers
Qui les corages ont divers, 25Et qui sont envieus sor ceus Qui les cuers ont vaillanz et preus, Que ne parfornisse mon poindre
Por moi aloser et espoindre.
En ce lay du Vair Palefroi
30Orrez le sens Huon Leroi Auques regnablement descendre ; Por ce que réson sot entendre, Il veut de ses dis desploier, Que molt bien les cuide emploier.
35﻿Or redit c’uns chevaliers preus, Cortois et bien chevalereus, Riches de cuer, povres d’avoir, Issi com vous porrez savoir, Mest en la terre de Champaingne ; 40Droiz est que sa bonté empaingne Et la valeur dont fu espris ; En tant mains leus fu de grant pris, Quar sens et honor et hautece
Avoit, et cuer de grant proece ; 45S’autretant fust d’avoir seurpris Comme il estoit de bien espris, Por qu’il n’empirast por l’avoir.
L’en ne péust son per savoir,
Son compaignon ne son pareil ; 50Et au recorder m’apareil, Por ce que l’uevre d’un preudomme Doit-on conter jusqu’en la somme, Por prendre example bel et gent ; Cil estoit loez de la gent.
55﻿Tout là où il estoit venuz Si estoit son priz connéuz, Que cil qui ne le connoissoient, Por les biens qui de lui nessoient
En amoient la renomée.
60Quant il avoit la teste armée, Quant il ert au tornoiement
N’avoit soing de dosnoiement.
Ne de jouer à la forclose ; Là où la presse ert plus enclose
65Se féroit tout de plain eslais. Il n’estoit mie aus armes lais, Quant sor son cheval ert couvers ; Ne fust jà si pleniers yvers
70Que il n’éust robe envoisie, S’en estoit auques achoisie
L’envoiséure de son cuer ; Mès terre avoit à petit fuer, Et molt estoit biaus ses confors.
75Plus de .CC. livres de fors Ne valoit pas par an sa terre ; Par tout aloit por son pris querre.
﻿Adonc estoient li boschage
Dedenz Champaingne plus sauvage,
Et li païs, que or ne soit.
80Li chevaliers adonc penssoit A une amor vaillant et bele
D’une très haute damoisele.
Fille ert à .I. prince vaillant ; Richece n’alloit pas faillant
85En lui, ainz ert d’avoir molt riches. Et si avoit dedenz ses liches.
.M. livres valoit bien sa terre Chascunan, et sovent requerre Li venoit on sa fille gente,
90Quar à tout le mont atalente
La grant biauté qu’en li avoit.
Li princes plus d’enfans n’avoit, Et de fame n’avoit-il mie : Usée estoit auques sa vie ; 95En .I. bois estoit son recet ;
Environ fu granz la forest.
﻿L’autre chevalier dont je di
A la damoisele entendi
Qui fille au chevalier estoit ; 100Mès li pères li contrestoit ;
Si n’avoit cure que l’amast
Ne que de lui le renomast.
Li Jones chevaliers ot non
Messire Guillaume à droit non.
105En la forest ert arestanz Là où li anciens mananz
Avoit la seue forterèce
De grant terre et de grant richèce ;
.II. liues ot de l’un manoir
110Jusqu’à l’autre ; mès remanoir Ne pot l’amor d’ambesdeus pars ; Lor penssé n’erent mie espars
En autre chose maintenir : Et, quant li chevaliers venir
115Voloit à cele qu’il amoit, Por ce que on l’en renomoit, Avoit en la forest parfonde, Qui granz estoit à la roonde, Un sentier fet, qui n’estoit mie
120Hantez d’ome qui fust en vie Se de lui non tant seulement.
Par là aloit celéement
Entre lui et son palefroi, Sanz démener noise n’effroi, 125A la pucele maintes foiz. Mès molt estoit granz li defoiz, Quar n’i pooit parler de près ; Si en estoit forment engrès.
Que la cort estoit molt fort close.
130La pucele n’ert pas si ose Qu’ele de la porte issist fors ; Mès de tant ert bons ses confors
Qu’à lui parloit par mainte foiz
Par une planche d’un defoiz.
135Li fossez est granz par defors, Li espinois espès et fors ; Ne se pooient aprochier : La meson ert sor .I. rochier,
Qui richement estoit fermée ; 140Pont levéis ot à l’entrée, Et li chevaliers anciens, Qui engingneus ert de toz sens
Et qui le siècle usé avoit.
De son ostel pou se mouvoit, 145Quar ne pooit chevauchier mais, Ainz sejornoit léenz en pais.
Sa fille fesoit près gaitier.
Et devant lui por rehaitier
Séoit, sovent ce poise li, 150Quar au déduit avoit failli Où son cuer ert enracinez.
Li chevaliers preus et senez
N’oublioit pas à li la voie ; Ne demande mès qu’il la voie.
155﻿Quant il voit qu’autre ne puet estre, Molt revidoit sovent son estre.
Mès ne pooit dedenz entrer.
Cele c’on fesoit enserrer
Ne véoit mie de si près
160Comme son cuer en ert engrès. Sovent la venoit revider, Nel pooit gueres resgarder ; El ne se puet en cel lieu traire
Que li chevaliers son viaire
165Péust véoir tout en apert : Chascuns dit bien que son cuer pert.
﻿Li chevaliers qui tant devoit
Celi amer, qui tant avoit
En li de bien à grant merveille
170Que on ne savoit sa pareille, Avoit .I. palefroi molt riche, Ainsi com li contes afiche : Vairs ert et de riche color ; La sanblance de nule flor
175Ne color c’on séust descrire Ne sauroit pas nus hom eslire
Qui si fust propre en grant biauté, Sachiez qu’en nule réauté
N’en avoit nus à icel tans
180Si bon, ne si souef portans. Li chevaliers l’amoit forment, Et si vous di veraiement
Qu’il nel donast por nul avoir.
Longuement li virent avoir
185Cil du païs et de la terre. Dessus le palefroi requerre
Aloit sovent la damoisele
Par la forest soutaine et bele.
Où le sentier batu avoit
190Que nus el monde ne savoit Fors que lui et son palefroi.
Ne menoit pas trop grant effroi
Quant s’amie aloit revider ; Molt près li couvenoit garder
195Que parcéus ne fust du père, Quar molt li fust la voie amère.
﻿Toz jors menoient cele vie
Que l’uns de l’autre avoit envie :
Ne se pooient aaisier
200Ne d’acoler ne de baisier. Je vous di bien, se l’une bouche
Touchast à l’autre, molt fust douce
De l’acointance de ces .II.
Par estoit molt ardanz li feus
205Qu’il ne pooit por riens estaindre ;
Quar, s’il se péussent estraindre
Et acoler et embrachier, Et l’uns l’autre ses braz lacier
Entor les cols si doucement, 210Com volentez et penssement
Avoient et grant desirrier, Nus hom ne les péust irier, Et fust lor joie auques parfète ; Mès de ce ont trop grant souffrète
215Qu’il ne se pueent solacier,
Ne li uns vers l’autre touchier.
﻿Petit se pueent conjoïr
Fors que de parler et d’oïr ; Li uns voit l’autre escharsement, 220Quar trop cruel devéement Avoit entre ces deus amanz.
Ele estoit son père cremanz, Quar, s’il lor couvine séust, Plus tost mariée l’éust ; 225Et li chevaliers ne volt fère
Chose par c’on péust desfere L’amor qui entr’aus .II. estoit, Quar l’ancien forment doutoit,
Qui riches ert à desmesure ; 230N’i voloit querre entreprisure.
﻿Li chevaliers se porpenssa, Un jor et autre molt penssa
À la vie qu’il demenoit, Quar molt sovent l’en souvenoit.
235Venu li est en son corage
Ou tort à joie, ou tort à rage. Qu’à l’ancien parler ira, Et sa fille li requerra
A moillier, que que il aviegne, 240Quar il ne set que il deviengne
Por la vie que il demaine.
Trestoz les jors de la semaine
Ne puet avoir ce qu’il couvoite, Quar trop li est la voie estroite.
245.I. jor s’apresta de l’aler ;
A l’ancien ala parler
Au leu tout droit où il manoit, Là où la damoisele estoit.
Assez i fu bien recéus, 250Quar molt estoit bien connéus De l’ancien et de ses genz ; Et cil, qui ert et preus et genz
Et empariez comme vaillanz
En qui nus biens n’estoit faillanz.
255Lui a dit : « Sire, je sui ci Venus ; par la votre merci
Or entendez à ma reson.
Je sui en la vostre meson
Venuz requerra tel afère
260Dont Diex vous lest vers moi don fère. »
Li anciens le regarda, Et puis après li demanda : « Que est-ce dont ? dites le moi ; Je vous en aiderai, par foi, 265Se, sauve m’onor, le puis fère.
— Oïl, Sire, de vostre afère
Sai tant que fère le poez ; Or doinst Diex que vous le loez.
— Si ferai-je, se il me siet ; 270Et, se riens nule me messiet,
Bien i saurai contredit metre ; Ne du doner ne du prometre
Ne vous sauroie losengier, Se bien ne le vueil otroier.
275— Sire, dist-il, je vous dirai Quel don je vous demanderai.
Vous savez auques de mon estre ; Bien connéustes mon ancestre
Et mon recet et ma meson.
280Et bien savez en quel seson
Et en quel point je me déduis ; En guerredon, sire, vous ruis
Vostre fille, se il vous plest.
Diex doinst que pensser ne vous lest
285Destorber le vostre corage
Que vous cest don, par mon outrage
Que j’ai requis, ne me faciez ; Et si vueil bien que vous sachiez
C’onques ne fui jor ses acointes ; 290Quar molt en fusse baus et cointes
Se je à li parlé éusse, Et les granz biens aparcéusse
De qoi ele a grant renommée.
Molt est en cest pais amée
295Por les granz biens qui en li sont ; Il n’a son pareil en cest mont.
Ce me content tuit si acointe, Mès à petit de genz s’acointe, Por ce qu’ele est céenz enclose.
300La penssée ai éu trop ose
Quant demander la vous osai, Et, se je de vous le los ai
Que m’en daingniez fère le don
En service et en guerredon ; 305Baus et joianz forment en ière.
Or vous ai dite ma proière, Responez m’en vostre plesir. » Li anciens, sanz nul loisir
Et sanz conseil qu’en vousist prendre, 310Li respondi : « Bien sai entendre
Ce que m’avez conté et dit.
Il n’i a mie grant mesdit ; Ma fille est bele et jone et sage
Et pucele de grant lingnage, 315Et je suis riches vavassors,
Estrais de nobles ancissors ; Si vaut bien ma terre .M. livres
Chascun an ; ne sui pas si yvres
Que je ma fille doner doie
320A chevalier qui vit de proie ;
Quar je n’ai plus d’enfanz que li ; Si n’a pas à m’amor failli, Et après moi sera tout sien ; Je la voudrai marier bien ; 325Ne sai prince dedenz cest raine, Ne de ci jusqu’en Loheraine, Qui tant soit preudom et senez
Ne fust en li bien assenez.
Tels le me requist avant ier, 330N’a pas encore .I. mois entier,
Qui de terre a .V$^c$. livrées.
Qui or me fussent délivrées
Se je à ce vousisse entendre ; Mès ma fille puet bien atendre, 335Que je sui tant d’avoir seurpris, Qu’ele ne puet perdre son pris
Ne le fuer de son mariage.
Le plus haut home de lingnage
Qui en trestout ces païs maingne.
340Ne de ci jusqu’en Alemaingne,
Puet bien avoir, fors roi ou conte. » ﻿Li chevaliers ot molt grant honte
De ce que il ot entendu : Il n’i a lors plus atendu, 345Ainz prist congié, si s’en repère ;
Mes il ne set qu’il puisse fère, Quar amors le maine et destraint, De qoi molt durement se plaint.
﻿La pucele sot l’escondit
350Et ce que ses pères ot dit ; Dolente en fu en son corage.
S’amor n’estoit mie volage, Ainz ert envers celui entire
Assez plus c’on ne sauroit dire.
355Ainz que cil s’en fust reperiez,
Qui de grant duel estoit iriez, Parlèrent par defors ensamble ; Chascuns a dit ce qu’il li samble.
Li chevaliers li a conté
360La novele qu’il a trové A son père et la descordance : « Damoisele gentil et franche, Dist li chevaliers, que ferai ? La terre, ce cuit, vuiderai ; 365Si m’en irai toz estraiers,
Quar alez est mes desirriers ; Ne porrai à vous avenir.
Ne sai que puisse devenir : Mar acointai la grant richoise
370Dont vostre pères si se proise ; Miex vous amaisse à mains de pris, Quar vostre père éust bien pris
En gré ce que je puis avoir.
S’il ne fust si riches d’avoir.
375— Certes, fet-ele, je voudroie Avoir assez mains que ne doie, S’il fust selonc ma volenté ; Sire, s’à la vostre bonté
Vousist mon père prendre garde, 380Par foi, n’éusse point de garde
Que vous à moi n’avenissiez, Et qu’à son acort ne fussiez ; S’il contrepesast vo richece
Encontre vostre grant proece, 385Bien déust graer le marchié.
Mès il a de cuer sens chargié ; Il ne veut pas ce que je vueil, Ne se deut pas où je me dueil.
S’il s’acordast à ma penssée, 390Tost fust la chose créantée ;
Mes cuers qui gist en la viellèce
Ne pensse pas à la jonèce
Ne au voloir de jone éage ; Grant difference a el corage
395De viel au jone, ce m’est vis.
Mes, se vous fetes mon devis.
Ne porrez pas faillir à moi.
— Oïl, damoisele, par foi, Fet li chevaliers, sanz faillance
400Or me dites vostre voillance.
— Or me sui, fet ele, apenssée
D’une chose à qoi ma penssée
A sejorné molt longuement.
Vous savez bien certainement
405C’un oncle avez qui molt est riches ; Fort manoir a dedenz ses liches ; N’est pas mains riches de mon père ; Il n’a enfant, fame ne frère,
Ne nul plus prochain oir de vous ; 410Ce set on bien tout à estrous Que tout ert vostre après sa fin ; Plus de .LX. mars d’or fin
Vaut ses trésors avoec sa rente.
Or i alez sans nule atente ; 415Viex est et frailes, ce savez ;
Dites lui bien que vous avez
Tel parole à mon père prise, Que jà ne sera à chief mise
Se il ne s’en veut entremetre ; 420Mès, se il vous voloit prometre
.CCC. livrées de sa terre, Et mon père venist requerre
Icest afère, qui molt l’aime, Li uns l’autre preudomme claime, 425Vos oncles tient mon père à sage ;
Ancien sont, de grant aage, Li uns croit l’autre durement, Et se voz oncle bonement
Voloit tant por vostre amor fère
430Qu’à ce le péussiez atrère
Que tant du sien vous proméist, Et qu’il à mon père déist : « Mon neveu erent délivrées
« De ma terre .CCC. livrées
435« Por vostre fille qu’il aura, »
Li mariages bien sera.
Je croi bien qu’il otrieroit
Quant si vostre oncles li diroit ;
Et, quant espousée m’aurez, 440Toute sa terre li rendrez
Qu’il vous auroit ainsi promise.
En vostre amor me sui tant mise
Que molt me pleroit li marchiez.
— Bele, fet-il, de voir sachiez
445C’onques riens tant ne desirrai ; Droit à mon oncle le dirai. » ﻿Congié a pris, si s’en retorne ; Penssée ot molt obscure et morne
Por l’escondit c’on li ot fait.
450Par la forest chevauchant vait.
Et sist sor son vair palefroi.
Molt est entrez en grant effroi.
Mes molt est liez en son corage
De cest conseil honest et sage
455Que la pucele li a dit.
Alez s’en est sanz contredit
A Medet, où son oncle maint.
Venuz i est, mès molt se plaint
A lui, mès molt se desconforte.
460En une loge sor la porte S’en sont alé privéement ; Son oncle conta bonement
Son couvenant et son afère.
« Oncles, se tant voliiez fère, 465Fet-il, que vous en parlissiez. Et qu’en couvenant m’éussiez
.CCC. livrées de vo terre, Je vous créanterai sanz guerre
Et fiancerai maintenant, 470Ma main en la vostre tenant, Que, luès que j’aurai espousée
Cele c’on m’a or refusée, Que vous r’aurez vo terre quite
Por guerredon et por merite ; 475Or fetes ce que vous requiers. — Niéz, fet li oncles, volentiers, Quar molt me plest et molt m’agrée ; Au miéz de toute la contrée
Serez mariez, par mon chief.
480Et j’en cuit bien venir à chief. — Oncles, dist-il, or esploitiez
Ma besoigne, et si la coitiez Qu’il n’i ait fors de l’espouser, Quar ne vueil plus mon tens user, 485Et g’irai au tournoiement. Atornez serai richement ; Li tornois ert à Galardon, Et Diex m’otroit en guerredon
Que je le puisse si bien fère
490Que proisiez en soit mon afère ;
Et vous penssez de l’esploitier, Qu’espouser puisse au repérier.
— Molt volentiers, fet-il, biaus niéz ; De la novele sui molt liéz, 495Quar ele est molt gentiz et franche. » Lors s’en torna sanz demorance
Mesires Guillaumes errant ; Lors maine joie molt très grant
Por ce que ses oncles a dit
500Que il aura, sanz contredit,
A fame cele qu’il desirre ;
Autre joie ne veut eslire.
Espris de joie molt forment
S’en ala au tournoiement
505Com cil qui coustumiers en ert.
﻿Et lendemain, quand jors apert.
Monta ses oncles, lui septime.
Et vint devant eure de prime
Là où li anciens manoit.
510Qui riches manssions tenoit. Et qui pères ert à celi
Qui a biauté n’ot pas failli.
Recéus fu molt hautement.
Li anciens l’amoit forment,
515Quar son per de viellèce estoit
Et assez près de lui manoit ;
Riches estoit de grant pooir ;
De ce qu’il l’ert venuz véoir
Demaine joie et grant léèce,
520Quar il estoit de grant hautèce.
Li anciens li sot bien dire :
« Bien soiez-vous venuz, biaus sire. »
Aprestez fu li mengiers granz.
Li anciens gentiz et franz
525Estoit de cuer, et si savoit Bien honorer ce qu’il devoit.
﻿Quant les tables furent ostées.
Dont furent paroles contées
Et ancienes acointances
530D’escuz, d’espées et de lances, Et de toz les anciens fais
Fu mains biaus moz iluec retrais.
Li oncles au buen chevalier
Ne se volt pas trop oublier, 535Ainz a son penssé descouvert.
A l’ancien dist en apert : « Qu’iroie-je, fet-il, contant ? Si m’aït Diex, je vous aim tant
Com vous porrez apercevoir.
540A vous sui venuz por véoir
Et por enquerre une besoingne ; Dieu pri que corage vous doingne
Qu’entendue soit ma proière
En tel point et en tel manière
545Que j’en puisse venir à chief. » Li anciens dist : « Par mon chief, Je vous pris tant en mon corage
Que por souffrir trop grant malage
Ne vous sera chose véée
550Qui de par vous me soit rouvée, Ainz vous en ert graez li dons.
— Sire, merciz et guerredons
Vous en vueil molt volentiers rendre, Fet li viellars, qui plus atendre
555Ne veut de sa parole dire ; Venuz sui demander, biaus sire, Vostre fille, qui molt est sage ; Prendre la vueil par mariage ;
Ainçois que je l’aie espousée
560Ert de ma garison doée, Que riches sui à grant pooir.
Vous savez bien que je n’ai oir
Nul de ma char, ce poise moi ; Je li serai de bone foi, 565Quar je sui cil qui molt vous prise.
Quant je vostre fille aurai prise, Jà ne me quier de vous partir
Ne ma richèce départir
De la vostre, ainçois soit tout .I.
570Ensanble serons de commun
De ce que Diex nous a doné. » Cil, qui molt ot le cuer séné, Fu molt joianz ; se li a dit : « Sire, fet-il, sanz contredit
575La vous donrai molt volentiers, Quar preudom estes et entiers.
Liéz sui quant le m’avez requise ; Qui le meillor chastel de Frise
Me donast, n’éusse tel joie.
580A nului. Sire, ne tendoie
Si de cuer de son mariage
Comme à vous ; quar preudomme et sage
Vous ai en trestoz poins trouvé
Que j’ai vostre afère esprové. » 585﻿Lors a fiancie et plevie
Celi qui n’a de lui envie, Et qui cuidoit autrui avoir.
Quant la pucèle en sot le voir,
S’en fu dolente et esmarie ; 590Sovent jura Sainte Marie Que jà de lui n’ert espousée.
Molt ert dolente et esplorée, Et molt sovent se desconforte : « Lasse, dolente, com sui morte ! 595Quel trahison a cil viex fète ! Comme auroit or la mort forfète ! Comme a decéu son neveu, Le gentil Chevalier et preu
Qui tant est plains de bonne tèche, 600Et cil viellars par sa richèce
A jà de moi reçu le don : Diex l’en rende son guerredon ! Entremis s’est de grant folie ; Jamès nul jor ne serai lie ; 605S’anemie mortel aura
Le jor que il m’espousera.
Comment verrai-je jà le jor ! Naie ! jà Diex si lonc sejor
Ne me doinst que véir le puisse ! 610Or a ci duel et grant anguisse, Ainz mes n’oï tel trahison.
Se je ne fusse en tel prison.
Bien achevaisse cest afère ; Mès je ne puis nule rien fère, 615Ne fors issir de cest manoir ; Or me convendra remanoir
Et souffrir ce que veut mon père ; Mès la souffrance est trop amère.
Ha ! Diex, que porrai devenir.
620Et quant porra çà revenir Cil qui trahis est laidement ! Se il savoit certainement
Comment son oncle l’a bailli
Et ce qu’il a à moi failli, 625Bien sai que sanz joie morroie Et que sanz vie remaindroie ; Et s’il le séust, par mon chief, Je cuit qu’il en venist à chief ; Mes granz anuis fust achevez.
630Diex, com mes cuers est agrevez ! Miex ameroie mort que vie.
Quel trahison et quel envie ! Comment l’osa cis viex pensser ? Nus ne me puet vers lui tensser, 635Quar mon père aime couvoitise, Qui trop le semont et atise.
Fi de viellèce, fi d’avoir ! James ne porra nus avoir
Fame qui soit haute ne riche.
640-3emSe granz avoirs en lui ne nice. Haïr doi l’avoir qui me part
De celui là où je claim part, Et qui me cuide avoir sanz faille ; Mès or m’est vis que je i faille. » 645﻿La pucèle se dementoit En icel point, quar molt estoit
A grant mesaise, ce sachiez, Quar son cuer ert si enlaciez
En l’amor au bon bacheler
650Qu’à grant peine s’en puet celer Ce qu’ele pensse envers nului, Et autrement rehet celui
A cui son père l’a donée.
Estre cuide mal assenée, 655Que molt est viex, de grant aage ; Si a froncié tout le visage.
Et les iex rouges et mauvais ; De Chaalons dusqu’à Biauvais
N’avoit chevalier en toz sens
660Plus viel de lui, ne jusqu’à Sens N’avoit plus riche, ce dist-on ; Mes à cuivert et à felon
Le tenoit on en la contrée ; Et cele estoit si enflambée
665De grant biauté et de valor, C’on ne savoit si bele oissor.
Ne si cortoise ne si franche
Dedenz la corone de France.
Mès diverse ert la partéure, 670D’une part clère, d’autre obscure ; N’a point d’oscur en la clarté, Ne point de cler en l’oscurté.
Molt s’amast miex en autre point
Cele qui amors grieve et point.
675Et cil qui plevie l’avoit, Et qui de li grant joie avoit, A bien devisé son afère
Et pris terme des noces fère,
Com cil qui n’ert en soupeçon
680Ne savoit mie la tençon Ne le duel que celé menoit, Qu’amors en tel point la tenoit
Com vous m’avez oï conter.
﻿Ne vous doi mie forconter
685Le termine du mariage. Cil, qui furent preudome et sage, S’en apresterent richement.
Li anciens certainement, Ainz que le tiers jor fust venuz, 690Manda les anciens chenuz, Cels que il savoit plus senez, De la terre et du païs nez, Por estre au riche mariage
De sa fille, qui son corage
695Avoit en autre lieu posé.
Au bon chevalier alosé
Avoit son cuer mis et s’entente ; Mès or voit bien que sanz atente
Est deçéue et engingnie.
700Assamblé ont grant compaignie
Li dui chevalier ancien.
Par le païs le sorent bien
Tuit li preudome ancienor ; Venu i furent li plusor ; 706Si en i ot bien jusqu’à .XXX.
N’i ot celui ne tenist rente
De l’ancien et garison.
Venu furent en sa meson.
﻿La parole ont si devisée
710Que la pucele ert espousée, Ce dient tuit, à l’ajorner.
Si la commandent atorner
Aus damoiseles qui la gardent, Et qui le jor et l’eure esgardent, 715Dont eles sont forment iries ; S’en font chières molt esmaïes.
﻿Li anciens a demandé
A celes qu’il ot commandé
Se sa fille est toute aprestée, 720Et se de rien est efraée, Et s’il i faut riens qu’avoir doie.
« Nenil, biaus sire, que l’en voie, Respont une de ses puceles, S’avions palefrois et seles
725Por nous porter au moustier toutes, Dont i aura, je cuit, granz routes
De parentes et de cousines
Qui ci nous sont bien près voisines. » Cil li respont : « De palefroiz
730Ne somes pas en granz efroiz ; Je cuit que assez en auron. » En la contrée n’a baron
A cui l’en n’ait le sien mandé.
Et cil cui on ot commandé
735En est alez sanz demorance A l’ostel celui qui vaillance
Avoit en son cuer enterine ; C’est cil qui proesce enlumine.
﻿Guillaume, qui preus fu et sages, 740Ne cuidoit que li mariages Fust porparlez en itel point ; Mès amors qui au cuer le point
L’avoit hasté de revenir.
Ne li pooit del souvenir
745Se de ce non qui l’angoissoit : Amors en son cuer florissoit.
Il fu du tornoi repériez
Com cil qui n’estoit mie iriez, Quar il cuidoit avoir celi
750A cui il a ore failli De ci atant que Dieu plera
Et quant aventure avendra.
Chascun jor atendoit novele Qui li venist plesant et bele.
755Et que son oncle li mandast
Que sa famé espouser alast.
Chantant aloit par son ostel, Viéler fet .I. menestrel
En la vièle .I. son novel ; 760Plains est de joie et de revel, Quar eu ot outréement
Tout le pris du tournoiement.
Souvent esgarde vers sa porte
S’aucuns noveles li aporte.
765﻿Molt se merveille quant vendra
Cele eure c’on li mandera ; Le chanter lest à chief de foiz ; Amors li fet mètre en defoiz
Qu’il a aillors mise s’entente.
770Atant ez-vos sans plus d’atente
Un vallet qui en la cort entre.
Quant il le vit, le cuer du ventre
Li fremist de joie et tressant : Cil li dist : « Sire, Diex vous saut ; 775A grant besoin m’a ci tramis
Li anciens qui voz amis
Est de pieça, bien le savez : .I. riche palefroi avez ; N’a plus soef ambiant el mont ; 780Mesire vous proie et semont
Que vous par amors li prestez, Si que anuit li trametez.
— Amis, dist-il, por quel mestier ? — Sire, por mener au moustier
785Sa fille, nostre damoisele, Qui tant est avenant et bele.
— Et ele por quel chose ira ? — Biaus sire, jà l’espousera
Vostre oncle, à cui ele est donée, 790Et le matin à l’ajornée Ert menée ma damoisele
Là-sus à la gaste chapele
Qui siet au chief de la forest.
Hastez-vous, Sire : trop arest ; 795Prestez vostre oncle et mon seignor
Vostre palefroi, le meillor
Qu’est el roiaume, bien le sai ; Souvent en est mis à l’essai. »
﻿Mes sires Guillaume l’oï : 800« Diex, fet-il, m’a donques trahi Mès oncles, en qui me fioie, À cui si bel proie avoie
Que il m’aidast de ma besoingne ? Jà Dame-Diex ne li pardoingne 805La trahison et le meffet ;
À paines croi qu’il l’éust fet ; Je croi que tu ne dis pas voir.
— Bien le porrez, fet-il, savoir
Demain ainçois prime sonée, 810Quar jà i est granz l’assamblée
Des viez chevaliers du pais.
— Ha ! las, dist-il, com sui trahis
Et engingniez et decéus ! » Poi s’en faut que il n’est chéus
815De duel à la terre pasmez ;
S’il n’en cuidast estre blasmez
De cels qui erent à l’ostel, Il féist jà encor tout el ; Si est espris de duel et d’ire, 820Ne sot que fère ne que d’ire.
De grant duel demener ne cesse, Et cil le semont et reverse
Que qu’il estoit en cel effroi : « Sire, en vostre bon palefroi
825Fetes errant metre la sele ; S’ert portée ma damoisele
Sus au moustier, que soef porte. » Et cil qui soef se deporte,
Quar il entent à son duel faire
830Entruès que sa tristèce maire A porpensser quel le fera, Savoir mon, s’il l’envoiera
Son vair palefroi à celui
Qu’il doit haïr plus que nului.
835« Oïl, fet-il, sanz delaiance ; Cèle qui est de grant vaillance, A cui j’ai entresait failli, N’i a coupes, ce poise mi ; Mon palefroi l’ira servir
840Et la grant honor deservir
Que j’ai souvent en li trovée, Quar en toz biens l’ai esprovée ; James n’en porrai plus avoir, Ce puis-je bien, de fi, savoir.
845﻿ » Or n’ai-je pas dit que senez,
Ainz sui faillis et forsenez.
Quant, à la joie et au deport
Celui qui m’a trahi et mort, Vueil mon palefroi envoier : 850En ne m’a il fet desvoier
De celé que avoir cuidoie ? Il n’est nus hom qui amer doie
Celui qui trahison li quiert : Molt est hardis qui me requiert
855Mon palefroi, ne rien que j’aie Envolerai li dont je n’aie.
En ne m’a-il desireté
De la douçor, de la biauté
Et de la très grant cortoisie
860Dont ma damoisele est proisie ?
﻿» Or l’ai lonc tens en vain servi ; Avoir en doi bien deservi
Que la très grant souvraine honor
En eusse bien le greignor, 865Ne grant joie mes n’en aurai. Comment celui envolerai
Cho.se de qoi puist avoir aise
Qui me fet estre à tel mesaise ? ﻿» Mès neporquant, s’il m’a cousté, 870Que cele qui tant a bonté Mon palefroi chevauchera ; Bien sai, quant ele le verra, Que il li souvendra de moi.
Amée l’ai par bone foi
875Et aim et amerai toz tans, Mes s’amor si m’est trop coustans.
Par moi tout seul serai amis, Et si ne sai s’ele aura mis
Son cuer en la viel acointance
880Dont j’ai au cuer duel et pesance.
Je cuit qu’il ne li soit pas bel ; Cayn, qui frères fu d’Abel, Ne fist pas greignor trahison ; Mis est mon cuer en grant friçon
885Por celi dont je n’ai confort. » ﻿Ainsi demaine son duel fort.
Le palefroi fist enseler.
Et l’escuier fist apeler ;
Le vair palefroi li envoie, 890Et cil s’est lués mis à la voie.
﻿Mesire Guillaume n’a pas
De sa grant tristrece respas ; Dedenz sa chambre s’est muciez, Molt est dolenz et corouciez, 895Et à toz ses serjans a dit
Que, s’il i a nul si hardit
Qui s’esmueve de joie fère.
Qu’il le fera pendre ou desfère ; N’a mès de joie fère cure, 900Ainz voudra mener vie obscure,
Qu’issir ne li puet à nul fuer
La grant pesance de son cuer.
Ne la dolor ne la grant paine.
Et cil le palefroi enmaine
905À cui il l’avoit fet baillier ; Revenuz est sanz atargier
Là où li anciens manoit.
Qui molt grant joie demenoit.
﻿La nuis estoit toute série ; 910D’anciene chevalerie
Avoit grant masse en la meson.
Quant mengié orent à foison, Li anciens a commandé
A la guete, et dit et mandé
915A trestoz que, sanz nul sejor, Une liue devant le jor
Soient tuit prest et esveillié, Enselé et appareillié
Li cheval et li palefroi
920Sanz estormie et sanz desroi, Puis vont reposer et dormir ; Celé qu’amors fesoit fremir
Et souspirer en grant doutance, N’ot de dormir nule esperance ; 925Onques la nuit ne someilla : Tuit dormirent ; ele veilla.
﻿Son cuer n’estoit pas endormis, Ainz ert à duel fere ententis.
Et, s’ele péust lieu avoir, 930N’atendist mie le mouvoir Des chevaliers, ne l’ajornée, Ainz s’en fust tost par li alée.
﻿Après la mienuit leva
La lune, qui bien esclaira
935Tout environ l’air et les ciex ; Et quant la guete vit aus iex, Qui embéus avoit esté.
Environ lui la grant clarté, Guida que l’aube fust crevée : 940« Estre déust, fet-il, levée Pieça la grant chevalerie. » Il tret le jor et huche et crie ; « Levez, Seignor, li jors apert, » Fet cil, qui toz estordis ert
945Du vin qu’il ot le soir béu.
Cil qui n’orent gueres géu
En repos, ne guères dormi, Se sont levé tuit estordi ;
Des seles metre sont engrès
950Li escuier, por ce que près
Guident estre de l’aj ornée ; Mais, ainz que l’aube fust crevée, Forent bien cinc liues errer
Et tout belement cheminer.
955﻿Li palefroi enselé furent, Et tuit li ancien qui durent
Adestrer cele damoisele
Au moustier à la viez chapele, Au chief de la forest sauvage, 960Furent monté, et au plus sage
Fu commandée la pucele.
Au vair palefroi fu la sele
Mise, et, quant on li amena, Adonc plus grant duel demena
965Qu’ele n’avoit devant mené. Li ancien home sené
Ne s’en parçurent de noient.
Ne sorent pas son escient, Ainz cuidoient qu’ele plorast
970Por ce que la meson vuidast Son père por aler aillors ; Ne connoissoient pas ses plors, Ne la tristrèce qu’ele maine.
Montée fu à molt grant paine.
975﻿Acheminé se sont ensamble ; Vers la forest, si com moi samble, Alèrent cheminant tout droit ; Le chemin truevent si estroit
Que dui ensamble ne pooient
980Aler, et cil qui adestroient La pucèle par derrière erent, Et li autre devant alèrent.
Li chevaliers qui l’adestroit, Por le chemin qu’il vit estroit, 985La mist devant, il fu derrière
Por l’estrèce de la quarrière. ﻿La route ert longue et granz assez ; Traveilliez les ot et lassez
Ce qu’il orent petit dormi ; 990Auques en furent amati ; Plus pesaument en chevauchoient
Que viel et ancien estoient ; Tant avoient sommeil greignor, Quar grant pièce ot de ci au jor.
995Desus les cols de lor chevaus, Et par les mons et par les vaus, Aloient le plus someillant ; Et la pucele aloit menant
Li plus sages c’on ot eslit.
1000Mès cele nuit ot en son lit
De repos pou assez éu ; Le someil l’a si decéu
Qu’il a tout mis en oubliance, Quar de dormir a grant voillance.
1005﻿La pucele se conduisoit
Si que de rien ne li nuisoit
Fors que l’amor et la tristrèce.
Que qu’ele estoit en cele estrèce
De cele voie que je di, 1010Toute la grant route a sordi Des chevaliers et des barons.
Tuit clinoient sor les arçons
Li plusor ; li auquant veilloient, Qui lor penssers aillors avoient
Qu’à la Damoisele adestrer. Parmi la grant forest d’errer
Ne cessèrent à grant esploit ; La pucèle est en grant destroit, Si com celé qui vousist estre
1020Ou à Londres ou à Vincestre.
﻿Li vairs palefrois savoit bien
Cel estroit chemin ancien, Quar maintes fois i ot alé.
.I. grant tertre ont adevalé
1025Où la forest ert enhermie, C’on ne véoit la clarté mie
De la lune ; molt ert ombrages
En celé part li granz boschages, Que molt parfons estoit li vaus.
1030Granz ert la friente des chevaus.
De la grant route des Barons
Estoit devant li graindres frons.
﻿Li .I. sor les autres sommeillent, Li autre parolent et veillent ; 1035Ainsi vont chevauchant ensamble.
Li vairs palefrois, ce me samble, Où la damoisele séoit, Qui la grant route porsivoit,
Ne sot pas le chemin avant
1040Où la grant route aloit devant, Ainz a choisi par devers destre
Une sentele, qui vers l’estre
Mon seignor Guillaume aloit droit.
Li palefrois la sente voit, 1045Qui molt sovent l’avoit hantée ; Le chemin lest sanz demorée
Et la grant route des chevaus.
Si estoit pris si granz sommaus
Au chevalier qui l’adestroit, 1050Que ses palefrois arrestoit
D’eures en autres en la voie.
La damoisele ne convoie
Nus, se Diex non ; ele abandone
Le frain au palefroi et done ; 1055Il se mist en l’espesse sente.
Il n’i a chevalier qui sente
Que la pucele ne le siue ; Chevauchié ont plus d’une liue
Qu’il ne s’en pristrent onques garde ; 1060Et cil qui en fu mestre et garde Ne l’a mie très bien gardée : Ele ne se fu pas emblée, Ainz s’en ala en tel manière
Com cele qui de la charrière
1065Ne de la sente ne savoit En quel païs aler devoit.
﻿Li palefrois s’en va la voie
De laquele ne se desvoie,
Quar maintes foiz i ot esté, 1070Et en y ver et en esté. La pucèle molt adolée, Qui en la sente estoit entrée
Sovent se regarde environ, Ne voit chevalier ne baron, 1075Et la forest fu pereilleuse. Et molt obscure et ténébreuse ; Et ele estoit toute esbahie
Que point n’avoit de compaignie.
S’ele a paor n’est pas merveille.
1080Et neporquant molt se merveille Où li chevalier sont alé
Qui là estoient assamblé.
Lie estoit de la decevance ; Mès de ce a duel et pesance
1085Que nus, fors Dieu, ne le convoie Et li palefrois, qui la voie
Avoit par maintes foiz hantée.
Ele s’est à Dieu commandée, Et li vairs palefrois l’enporte.
1090Cele, qui molt se desconforte, Li a le frain abandoné, Si n’a .I. tout seul mot soné ; Ne voloit pas que cil l’oïssent, Ne que près de li revenissent ; 1095Miex aime à morir el boscage
Que recevoir tel mariage.
﻿Ainsi s’en va penssant adès, Et li palefrois, qui engrès
Fu d’aler là où il devoit, 1100Et qui la voie bien savoit, A tant alée s’ambléure
Que venuz est grant aléure
Au chief de celé forest grant.
Une eve avoit en .I. pendant
1105Qui là coroit grant et obscure ; Li vairs palefrois à droiture
I est alez, qui légué sot ; Outre passe plus tost que pot ; N’ot guëres esloingnié le gué
1110Qui pou estoit parfont et lé, Quant la pucele oï corner
Cele part où devoit aler
Li vairs palefrois qui le porte ; Et la guete ert desus la porte.
1115Devant le jor corne et fretele. Cele part vait la damoisele ; Droit au recet en est venue, Molt eshabie et esperdue, Si com cele qui ne set pas
1120Ne le chemin ne le trespas, Ne comment demander la voie.
Ainz li palefrois de sa voie
N’issi ; si vint desus le pont, Qui sist sor .I. estanc parfont ; 1125Tout le manoir avironoit ; Et la guete qui là cornoit
Oï desus le pont l’effroi
Et la noise du palefroi,
Qui maintes foiz i ot esté.
1130La guete a .I. pou aresté
De corner et de noise fère ; Il descendi de son repère, Si demanda isnelement : « Qui chevauche si durement
1135A iceste eure sor cest pont ? » Et la damoisele respont : « Certes, la plus maléurée
Qui onque fust de mère née : Por Dieu lai-moi léenz entrer
1140Tant que le jor voie ajorner, Que je ne sai quele part j’aille.
— Damoisele, fet-il, sanz faille, Sachiez ne l’oseroie fère, Ne nului metre en cest repère, 1145Fors par le congié mon seignor ; Onques mès hom n’ot duel greignor
Qu’il a ; forment est deshaitiez, Quar vilainement est traitiez. » ﻿Que qu’il parle de cel afaire, 1150Il met ses iex et son viaire
A uns partuis de la posterne ; N’i ot chandoile ne lanterne, Que la lune molt cler luisoit.
Et cil le vair palefroi voit ; 1155Bien l’a connut et ravisé.
Mès ainz l’ot assez remiré ; Molt se merveille d’ont il vient, Et la pucèle, qui le tient
Par la resne, a molt esgardée, 1160Qui richement est atornée De riches garnemenz noviaus.
Et cil fu de l’aler isniaus
A son seignor, qui en son lit
Estoit couchiez sans nul delit.
1165﻿« Sire, fet-il, ne vous poist mie, Une famé desconseillie, Jone de samblant et d’aage.
Est issue de cel boscage, Atornée molt richement : 1170Molt sont riche si garnement ; Avis m’est que soit afublée
D’une riche chape forrée ; Si drap me samblent d’escarlate.
La damoisele, tristre et mate, 1175Seur vostre vair palefroi siet ; Li parlers pas ne li messiet, Ainz est si avenanz et gente, Ne sai, Sire, que je vous mente.
Ne cuit en cest païs pucele
1180Qui tant soit avenant ne bele. Mien escient c’est une fée
Que Diex vous a ci amenée
Por restorer vostre domage
Dont si avez pesant corage ; 1185Bon restor avez de celi A cui vous avez or failli. » ﻿Mesires Guillaume l’entent, Il sailli sus, plus n’i atent ;
Un sorcot en son dos sanz plus, 1190Droit à la porte en est venus : Ouvrir la fet isnelement ; La damoisele hautement
Li a huche en souspirant : « Ahi ! gentiz Chevaliers, tant
1195Ai de travail éu anuit ! Sire, porpieu, ne vous anuit, Lessiez moi en vostre manoir : Je n’i quier guères remanoir ; D’une suite ai molt grant paor
1200De chevaliers, qui grant fréor Ont or de ce qu’il m’ont perdue ; Por garant sui à vous venue
Si com fortune m’a menée ; Molt sui dolente et esgarée. » 1205﻿Mesires Guillaume l’oï, Molt durement s’en esjoï ; Son palefroi a connéu, Qu’il avoit longuement éu ; La pucele voit et avise.
1210Si vous di bien qu’en nule guise
Nus plus liez hom ne péust estre.
Si la maine dedenz son estre, Il l’a du palefroi jus mise.
Si l’a par la destre main prise, 1215Besie l’a plus de .XX. foiz ; El n’i mist onques nul defoiz, Quar molt bien l’a reconnéu.
Quant li uns a l’autre véu,
Molt grant joie entr’aus .II. menèrent, 1220Et toz lor dels entr’oublièrent ; De sa chape est desafublée, Sor une coute d’or listée, D’un riche drap qui fu de soie, Se sont assis par molt grant joie.
1225Chascuns plus de .XX. foiz se saine, Quar croire pueent à grant paine
Que ce soit songes que il voient ; Et quant serjant iluec ne voient, Neporquant molt bien aaisier
1230Se sorent d’aus entrebesier ; Mès je vous di qu’autre meffet
A icele eure n’i ot fet.
﻿La pucele sanz contredit
Li a tout son afère dit : 1235Or dist que buer fu ore née
Quant Diex l’a iluec amenée, Et de celui l’a délivrée, Si com fortune l’a menée, Qui en cuidoit son bon avoir
1240Por son mueble et por son avoir.
Mesire Guillaume s’atorne
A lendemain quant il ajorne ; Dedenz sa cort et sa chapele
Venir i fet la damoisele ; 1245Son chapelain sanz arester
A fet maintenant apeler.
Li Chevaliers sanz trestorner
Se fet maintenant espouser
Et par bon mariage ajoindre : 1250Ne sont pas legier à desjoindre.
Et quant la messe fu chantée, Grant joie ont el palais menée
Serjant, pucèles, escuier.
﻿Mès il doit molt cels anuier
1255Qui perdue l’ont folement : Venu furent communément
A la chapele, qui ert gaste ; Assez orent eu de laste
De chevauchier toute la nuit ; 1260N’i a celui cui il n’anuit.
Li anciens a demandée
Sa fille à cil qui l’ot gardée
Mauvesement ; ne sot que dire.
Isnelement respondi : « Sire, 1265Devant la mis, je fui derrière, Que molt estroite ert la charrière.
Et la forest grant et ombrage ; Ne sai s’aillors prist son voïage, Quar sor mon arçon sommeilloie ; 1270D’eures à autres m’esveilloie.
Devant moi la cuidai adès, Mès n’en est ore guêpes près ; Je ne sai qu’ele est devenue ; Mauvesement l’avons tenue. » 1275﻿Li anciens par tout la quiert, Et à toz demande et enquiert
Quel part ele est, ne s’il la virent : Molt durement s’en esbahirent ;
Ne l’en sorent dire novele.
1280Et li viez qui la damoisele
Devoit prendre fu plus dolenz ; De li querre ne fu pas lenz ; C’est por noient que il la chace, Perdue en a la droite trace ; 1285Cil qui avoeques lui estoient
En tel esfroi, el chemin voient
Venir un escuier poingnant ; Vers l’ancien vient maintenant.
﻿« Sire, fet-il, amistié grande
1290Mesire Guillaume vous mande ; La vostre fille a espousée
Très hui matin à l’ajornée ; Forment en est liez et joiant.
Venez i, sire, maintenant.
1295Et son oncle mande ensement, Qui vers lui ouvra faussement ; De cest mesfet li fet pardon
Quant de votre fille a le don. » ﻿Li anciens ot la merveille, 1300Onques mes n’oï sa pareille.
Toz ses barons huche et assamble, Et, quant il furent tuit ensamble, Conseil a pris que il ira, Et celui avoec lui menra
1305Cui de sa fille avoit don fet. Le mariage en voit desfet.
Nul recouvrier n’i puet avoir.
Cil, qui fu plains de grant savoir,
I est alez isnelement
1310Et tuit li baron ensement. ﻿Quant à l’ostel furent venu, Richement furent reçéu : Mesire Guillaume fist joie
Molt grant, com cil qui de sa proie
1315Estoit molt liez en son corage. Graer covint le mariage
À l’ancien, vousist ou non, Et li viex au fronci grenon
S’en conforta plus biau qu’il pot.
1320Seignor, ainsi Dame-Dieu plot
Que ces noces furent estables, Qui à Dieu furent couvenables.
﻿Mesire Guillaume fu preus, Cortois et molt chevalereus ; 1325Ainz sa proesce ne lessa, Mès plus et plus s’en efforça : Bien fu de princes et de contes.
Ainz le tiers an, ce dist li contes, Morut li anciens, sanz faille ; 1330Tout son avoir li rent et baille ; Toute sa terre ot en baillie, Qui molt ert riche et bien garnie.
.M. livrées tint bien de terre.
Après ala la mort requerre
1335Son oncle, qui molt estoit riches, Et cil, qui n’estoit mie nices, Ne de cuer povres ne frarins, Ne blastengiers de ses voisins.
Ainz tint la terre toute cuite.
1340Geste aventure que j’ai dite Afine ci en itel guise
Com la verité vous devise.
* ↑ III. Du vair Palefroi, p. 24. Paris, Bibl. nat., Mss. fr. 837, fol. 348 v$^o$ à 355 r$^o$. Publié par Méon, I, 164-208, et traduit par Legrand d’Aussy, IV, 220-235.
* ↑ Vers 26 — cueurs, lisez cuers.
* ↑ 38 — pourrez, lisez porrez.
* ↑ 39 — Champaigne, lisez Champaingne.
* ↑ 44 — proesce, lisez proece.
* ↑ 51 — preudome, lisez preudomme.
* ↑ 52 — some, lisez somme. De même pour un certain nombre d’autres mots de ce fabliau qui, écrits avec une seule m, en ont deux dans le ms.
* ↑ 147 — faisoit, lisez fesoit.
* ↑ 194 — convenoit, lisez couvenoit.
* ↑ 226 — deffere, lisez desfere.
* ↑ 236 — Ou soit à joie, ou soit à rage, lisez Ou tort à joie, ou tort à rage.
* ↑ 243 — convoite, lisez couvoite.
* ↑ 255 — suis, lisez sui.
* ↑ 389 — accordast, lisez acordast.
* ↑ 419 — vuet, lisez veut.
* ↑ 420 — promettre, lisez prometre.
* ↑ 438 — oncle, lisez oncles.
* ↑ 456 — senz, lisez sanz.
* ↑ $^{et}$ 463 et 466 — convenant, lisez couvenant.
* ↑ 482 — l’acoitiez, lisez la coitiez.
* ↑ 487 — Galardon, « Gallardon », petite ville de la Beauce (Eure-et-Loir, arr. de Chartres).
* ↑ 497 — Guillaume, lisez Guillaumes pour la mesure du vers.
* ↑ 502 — eslirre, lisez eslire.
* ↑ 539 — aparcevoir, lisez apercevoir.
* ↑ 582 — preudom, lisez preudomme, qui dans la phrase est au régime.
* ↑ 613 — ceste afere, lisez cest afere.
* ↑ 635 — convoitise, lisez couvoitise.
* ↑ 640 — grans avoir, lisez granz avoirs.
* ↑ 698 — sans, lisez sanz.
* ↑ 720 — effraée, lisez esfraée.
* ↑ 730 — effroiz, lisez esfroiz.
* ↑ 789 — elle, lisez ele.
* ↑ 792 — * Là-sus ; ms. Lais, qu’il faut peut-être mieux lire Laiens.
* ↑ 803 — besoigne, lisez besoingne.
* ↑ 804 — pardoigne, lisez pardoingne.
* ↑ 835 — sans, lisez sanz.
* ↑ 898 — deffere, lisez desfere.
* ↑ 902 — grand, lisez grant.
* ↑ 943 — jor, lisez jors.
* ↑ 963 — Le vers est faux ; il faut corriger : li amena.
* ↑ 1020 — Vincestre, « Winchester », ville d’Angleterre, comté de Hampshire.
* ↑ 1107 — alé, lisez alez.
* ↑ 1119 — sait, lisez set.
* ↑ 1138 — fu, lisez fust.
* ↑ 1141 — aille, lisez j’aille.
* ↑ 1151 — poterne, lisez posterne.
* ↑ 1161 — garnemens, lisez garnemenz.
* ↑ 1215 — Besié, lisez Besie, pour la mesure du vers.
* ↑ 1286 — effroi, lisez esfroi.
* ↑ 1297 — meffet, lisez mesfet.
* ↑ 1306 — deffet, lisez desfet.
* ↑ 1322 — convenables, lisez couvenables. Imbert a imité ce fabliau.